Uprkos izreci - da ne postoji, izgleda da besplatan ručak ipak postoji... i to za one najsiromašnije. Primer za to je jedan beogradski ekspres restoran, čiji je vlasnik odlučio da obrok ponudi i onima sa privremeno ili stalno praznim novčanikom.

Izvor: N1

Kako bi ljudi znali da u njegovom restoranu mogu da jedu i ako nemaju novac, na vrata je postavio i obaveštenje o tome. Vratimo veru u ljudskost, kaže Dragan Đurić, vlasnik restorana.

Dobar ručak za male pare ili - besplatno. Kako poručuje natpis na vratima, hrane ima i za one koji nemaju novac, u tom trenutku, ili uopšte, jer niko ne zaslužuje da bude gladan. Mogućnost da na ovaj način pojede topli obrok svakog dana iskoristi nekoliko ljudi.

"Evo imali smo od jutros jednu našu komšinicu koja je ovde maltene redovna. Penzija je jako mala, blokirana, isekli joj struju. Zamislite pored ovog obilja hrane da neko dođe i da ne može da kupi", kazao je Dragan Đurić, vlasnik restorana.

Sve je počelo pre nepune četiri godine tokom poplava, sa ljudima iz Obrenovca, koji su bili privremeno smešteni u obližnjem hostelu. Na ovaj korak Dragan Đurić se odlučio i podstaknut pričom iz detinjstva o teškom odrastanu njegovog oca.

"Pedesetih godina kada je on radio na izgradnji američke ambasade kao šegrt. Nije imao nikakvog novca. Kupovao je majstorima hranu, i njima donosio doručak, i jednostavno se izgubi da ne bi gledao, i da ne bi provocirao bilo kakvim gestom. Naravno da su oni to primetili i onda su mu pomogli da i on može nešto da pojede", kazao je.

Stalne mušterije restorana, znaju za praksu bespatnih obroka, a neki ponude i novac kako bi dodatno pomogli.

"To je jako humano, posebno danas, u ovim vremenima, kada ljudi nemaju novac, kada je jako teška situacija".

"Stvarno je divno. Treba da ima više ovakvih mesta".

U ovom restoranu, ne samo hranu, nego i prenoćište, kada nisu imale gde, dobijale su izbeglice sa Bliskog istoka, uglavnom žene i deca.

Za 10 u indeksu ručkom časte studente.

"Taj osećaj koji vi imate kada on uputi osmeh prema vama, to je nama duševna hrana.To je naša satisfakcija, i naša sreća i nada da smo učinili nešto dobro. A znate onaj zakon karme: Čini dobro, i dobrom se nadaj... mi se rukovodimo time", kaže Đurić.

Zato Dragan Đurić razmišlja i o širenju pomoći. Kada budžet dozvoli u planu su uvođenje stalnog popusta za penzionere i gratis obroka za trudnice. Humanošću objašnjava i naziv restorana. Tajni začin u njegovoj kuhinji je, kaže, ljubav prema ljudima.